Sztranyiczki Gábor (Szamosúj­vár, 1930. aug. 10.) – filozófiai író, ~ Mihály testvére. Középiskoláit a szamosújvári főgimnáziumban kezdte, ahol 1944 októberének végén háborús baleset következtében elvesztette szeme világát. 1948-ig ugyanitt folytatta tanulmányait, majd 1950-ben a kolozsvári magyar nyelvű Kereskedelmi és Közigazgatási Fiúlíceumban érettségizett. A Bolyai Tudományegyetemen szerzett filozófia szakos érdemdiplomát (1954).
Pályáját a Bolyai Tudományegyetemen gyakornokként kezdte (1954–59), majd a BBTE-n volt tanársegéd, tudományos kutató (1960–77), adjunktus (1978–90, amikor is nyugdíjba vonult). 1970-ben Adalékok a társadalmi fejlődés hajtóerői fogalmának kritikai elemzéséhez című dolgozatával elnyerte a filozófiai tudományok doktora címet; 1997-től az MTA köztestületi tagja.
Rendszeresen publikált a Korunkban, Igaz Szóban, *Utunkban, *A Hétben, valamint különböző román nyelvű kiadványokban, folyóiratokban.
Nyugdíjba vonulása után egyfajta öndekonstrukcióra szánta rá magát. Újabb, egyelőre kéziratban lévő munkái: Ész és idő. Az emberi *jelen kérdőjelei (1997, ebből egy tudományos közleményt, A filozófiai ráció korunkban címmel a Magyar Filozófiai *Szemle közölt. 1994/4); Jelzés értékű változások Mocs község etnikai térszerkezetében a XX. század második felében (Kv. 2002).
Önálló kötetei: Gondolatok az emberi célról (Buk. 1974); Determinizmus és emberi lét (uo. 1979); Nicolae Titulescu: A béke dinamikája (bevezető tanulmány és szövegválogatás, uo. 1982).
Társszerzője A kommunista párt politikájának ideológiai alapjai (Gáll Jánossal, uo. 1979) és a Kritikai vázlat a *jelenkori polgári politikai doktrínákról (Gáll Jánossal, *Kallós Miklós előszavával, uo. 1988) című köteteknek.
Aniszi Kálmán: A filozófia műhelyében (Beszélgetések többek között Sz. G.-ral is.) Buk. 1979. – *Kallós Miklós: Egy hasznos és megbízható könyvről. *Utunk 1980/2. – Kovács Nemere: Lényege szerint élő tudomány (Beszélgetés Gáll Jánossal és Sz. G.-ral.) *A Hét 1980/10. – Timár Béla: Egy politológiai tanulmánykötet margójára. *Utunk 1989/47. – Huber András: Akikhez a múzsák bekopogtak. Szamos­völgyi írástudók. Kv. 2004. 303.